SA’ner sterf in Visrivier-ravyn(Foto: JPierre Desvigne/Pixabay) Die liggaam van ’n 67-jarige Suid-Afrikaner is Donderdag in die Visrivier-ravyn in Namibië gevind. Die Informanté berig die oorledene was glo op ’n staptoer saam met ander toeriste, maar is glo Woensdag deur die res van die groep agtergelaat. Hulle het glo Donderdag teruggegaan om hom te soek toe daar op sy liggaam afgekom is. Die man se liggaam is sowat 6 km van die Ai-Ais-oord gevind. Volgens die Informanté se berig word vermoed dat die oorledene moontlik weens uitputting gesterf het. The Namibian berig dat die groep toeriste Maandag met die staptoer begin het. Dit is nog nie duidelik hoe groot die groep was en of almal van Suid-Afrika is nie.